મેં સ્ટેટસ અપલોડ કર્યું અને તેં જોયું પણ નથી. તને મારા માટે સમય જ નથી. કંઈ પડી જ નથી. માણસ હવે મેસેજીસના ‘પ્રેશર’માં રહેવા લાગ્યો છે. એક યુવાનની આ વાત છે. તેની દોસ્તે ફોન કર્યો. મેં સવારથી તને વૉટ્સએપ મેસેજ કર્યો છે, જવાબ આપવાની વાત તો દૂર, તને જોવાનોય સમય નથી? યુવાને કહ્યું કે, હું કંઈ આખો દિવસ ફોન હાથમાં લઈને નથી બેસતો. આજે મારે એક પ્રોજેક્ટ પૂરો કરવાનો છે એટલે હું સવારથી ફોનને અડ્યો જ નથી. એક યુવાને તો એના સ્ટેટસમાં જ એવું લખ્યું છે કે, હું દિવસમાં સવારે અને રાત્રે એમ બે વખત જ વોટ્સએપ જોઉં છું એટલે કંઈ અરજન્ટ હોય તો મને ફોન કરવો અથવા એસએમએસ કરવો. વોટ્સએપમાં જવાબ આપવામાં મોડું થાય તો માઠું ન લગાડવું. સંબંધોમાં ખુલાસા કરવા પડે ત્યારે સંબંધ થોડોક સંકોચાતો હોય છે.